1512ko Bloisko ituna

**1512ko Bloisko ituna** 1512ko uztailaren 18an Frantziako herri horretan Frantziak eta Nafarroako Erresumek sinaturiko ituna izan zen. Bertan, Biarnoren independentzia estatusa bera aztertu zuten, eta adostasun batera heldu. 

Ituna Gaztela-Aragoiko espainiar koroa Nafarroako konkista hastear zegoela adostu zuten, historialarien artean gai eztabaidatsua izanik, ikertzaile batzuek 1512ko udako inbasioaren eragiletzat jo izan baitute. Batera edo bestera, argia da jada urteak lehenago Gaztelako koroak Nafarroa okupatzea zerabilela gogoan.  

## Ituna hitzartzeko negoziazioak 
XV. mendearen hondarrean, Frantziako eta Nafarroako koroa liskarturik zebiltzan Biarnoren estatusari buruz. Gaston Foixkoak, Nemourseko dukeak, Biarnoren independentziaren kontrako posizio sutsua zuen. Haatik, elkarrekin ulertzea ezinezkoa zirudienean, Gaston Ravennako Batailan hil zen 1512ko apirilean. Ondorioz, bi koroak elkarrengana hurbiltzeko aukera berriak sortu ziren. 1512ko ekainaren hasieran, aldeek Frantziako Blois hirian negoziazio mahai bat eratzea adostu zuten, erabakitzeko Tolosako Parlamentuak (auzitegiak), Frantziako Koroan kokatuak, batere eskumenik ote zuen Biarnoko jaurerriaren gainean.  

## Itunaren edukia 
* Lehenengo artikulua. Elkarri ez erasotzeko eta bion etsaiaren aurka laguntzeko akordioa da ("adiskideen adiskide eta etsaien etsai"), elkarri lurralde-jabegoak errespetatuz.

* Bigarren artikulua. Beste erresuma erasotzera zihoan gudarosteei bere erresumatik igarobidea ez izatea adostu zuten.

* Hirugarren artikulua. Koroa bien merkatal-askatasuna aintzat hartu zuten, bai itsasoan bai lehorrean eta baita merkatarien eskubidea ere.

* Laugarren eta bostgarren artikuluak. Bakoitzak besteak sinaturiko laguntasun eta aliantza itunak parte hartzeko beharra zuen.

* Seigarren eta zazpigarren artikuluak. Nafar erregeak ingelesak etsaitzat hartu behar zituen eta hauek Frantzia inbadituz gero, borrokatu behar zituen.

* Zortzigarren eta azken artikulua. Aragoiar eta Gaztelar eta Nafar erregeen arteko aliantza *(ci-devant á été faite Alliance)* onartu zuten.

## Itunaren interpretazioa 
Europako politikan nagusitasuna izateko garai haietako arerio nagusiak Frantziako Erresuma eta Errege-erregina Katolikoek baturiko Gaztelako Erresuma eta Aragoiko koroa ziren. Nafarroako Erresuma politikoki eta geografikoki potentzia bien artean zegoen eta neutraltasuna mantentzea saiatu zen.

Hala ere, errege biek bere ikuspuntuan zeukaten Pirinioetako erresuma txikia: 1510ean Luis XII.a Frantziakoak Foix-Labrit leinuak Frantzian zituen lurraldeak aitzakiatzat hartuta Nafarroa menderatzeko azpijokoak egin zituen. Hala ere, teoriak ez du euskarri finkorik, uztailaren 10ean, hau da, ituna sinatu baino zortzi egun aurrerago, gaztelarrek Goizueta eraso zuten eta. Daten arazo hori azaltzeko, historialari hauek orduan erabiltzen zuten florentziar eta gregoriotar egutegien arteko ezberdintasunaz oinarritzen dira.

Abertzale eta nafarzaleak diren historialariek, ordea, Fernando Katolikoak Nafarroa inbaditzeko aitzakia behar zuela diote. Hori zela eta, uztailaren 12an balizko Bloisko ituna publikoki erakutsi zuen, uztailaren 18an sinatutakoarekin zerikusirik ez zutena.

Edonola ere, itun hau eta Julio II.ak ezarritako *Pastor Ille Caelestis* bulda aitzakiatzat hartuta, 1512ko uztailaren 21ean Albako dukeak Burundatik gaztelar armada sartu zuen eta irailerako Erresumaren gehiena, seigarren merindadea izan ezik, konkistatuta zegoen.

## Erreferentziak 
## Kanpo estekak